input: РЕШЕНИЕ ЗА ИЗПЪЛНЕНИЕ НА КОМИСИЯТА
  от 11 декември 2013 година
  за изменение на Решение 2012/226/ЕС относно втория комплект общи критерии за безопасност във връзка с железопътната система
  (нотифицирано под номер C(2013) 8780)
  (текст от значение за ЕИП)
  (2013/753/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 2004/49/ЕО на Европейския парламент и на Съвета от 29 април 2004 година относно безопасността на железопътния транспорт в Общността и за изменение на Директива 95/18/ЕО на Съвета относно лицензирането на железопътните предприятия и Директива 2001/14/ЕО относно разпределяне на капацитета на железопътната инфраструктура и събиране на такси за ползване на железопътната инфраструктура и за сертифициране за безопасност (Директива относно безопасността на железопътния транспорт) (1), и по-специално член 7, параграф 3, втора алинея от нея,
  като има предвид, че:
  (1)
  Комисията възложи мандат на Европейската железопътна агенция (наричана по-долу „Агенцията“) в съответствие с Директива 2004/49/ЕО, да изготви проект за общи критерии за безопасност (ОКБ) и съответен проект за общи методи за безопасност за периода 2011-2015 г. След годишната оценка за 2013 г. Агенцията представи своята препоръка на Комисията за изменение на втория комплект проектни ОКБ, предвиден в Решение 2012/226/ЕС на Комисията от 23 април 2012 година относно втория комплект общи критерии за безопасност във връзка с железопътната система (2). Настоящото решение се основава на препоръката на Агенцията.
  (2)
  Поради липсата на съпоставими национални данни националните контролни стойности (НКС) за България, Румъния и Словакия първоначално бяха определени за някои категории отделни рискове въз основа на не напълно съпоставими данни от периода 2004-2006 г. или въз основа на НКС на други държави членки. Вече е възможно НКС за тези категории да се преизчислят въз основа на съпоставими данни и съответно първоначалните НКС в приложените таблици следва да бъдат заменени.
  (3)
  Хърватия се присъедини към ЕС на 1 юли 2013 г. За количественото определяне на текущото ниво на безопасност на железопътните системи в Хърватия НКС бяха изчислени по методиката, използвана в другите държави членки. Тези НКС следва да бъдат включени в приложението към Решение 2012/226/ЕС.
  (4)
  Поради това Решение 2012/226/ЕС следва да бъде съответно изменено.
  (5)
  Мерките, предвидени в настоящата директива, са в съответствие със становището на комитета, посочен в член 27, параграф 1 от Директива 2004/49/ЕО,
  ПРИЕ НАСТОЯЩОТО РЕШЕНИЕ:
  Член 1
  Раздел 1 „Национални контролни стойности (НКС)“ в приложението към Решение (ЕС) № 2012/226/ЕС се заменя с приложението към настоящото решение.
  Член 2
  Адресати на настоящото решение са държавите членки.
  Съставено в Брюксел на 11 декември 2013 година.